**Frikort** **(full tekstversjon)**

Medvirkende

Sven-Erik Husøy (PL - programleder)

Cathrine Jørgensen (CJ)

*Du lytter til Spleiselaget Podcast: Et samarbeid mellom LO, NHO, Skatteetaten, YS, Unio, KS og Virke.*

PL: Hei og velkommen til Spleiselaget Voksenpoeng. I dag skal vi snakke om frikort.

PL: Hva er et frikort Cathrine?

CJ: Et frikort et er fritak på å betale skatt. Tjener du mindre enn 70.000 kroner i året så blir det ikke skatt på inntekten din. Så må jeg bare legge til at 70.000 er beløpet som gjelder for 2023, så det kan forandre seg fra år til år.

PL: Hva skjer hvis jeg ikke ordner meg et frikort da?

CJ: Hvis du ikke har et frikort så blir du fort trukket 50 % i skatt. For det er arbeidsgiver som trekker skatt av lønna di, og finner han ikke t frikort på deg så trekker han så mye som 50 %. Derfor er det lurt at du bestiller deg et frikort så snart du får jobb.

PL: Men må jeg skatte av hele beløpet da hvis jeg går over frikortet?

CJ: Nei, men når du passerer 70.000 så må du begynne å betale skatt.

PL: Okei, men hvordan blir det da?

CJ: Vet du at du kommer til å tjene over frikortet så kan du like gjerne lage deg et skattekort med en gang. For på den måten så trekker du inn litt og litt skatt gjennom hele året i stedet for at du må trekke inn alt på slutten.

PL: Ja det blir jo ikke skatt på alt da i hvert fall.

CJ: Nei alt blir ikke skatt. Det vil alltid lønne seg å jobbe og tjene penger.

PL: Men du jeg glemte jo å ordne meg et skattekort da jeg gikk over frikortet...

CJ: Ja og da ble du trukket 50 %.

PL: Ja det gjorde jeg.

CJ: Det samme gjelder for skattekort. Hvis arbeidsgiver ikke finner et skattekort på deg, så må han igjen trekke deg 50 %. Og her er det opp til deg å følge med og ordne deg et skattekort når du begynner å passere frikortgrensa.

PL: Men, enn om jeg blir trukket alt for mye da?

CJ: Blir du trukket for mye skatt så vil du få igjen pengene. Du må bare vente til skatteoppgjøret året etter.

PL: Hvordan lager jeg meg et frikort?

CJ: Det bestiller du på Skatteetaten.no. Men så er det faktisk sånn at fra du er 13 så får du automatisk et frikort. Og har du hatt frikort tidligere så får du det automatisk året etter. Har du mer enn en arbeidsgiver så må du fordele frikortet mellom dem.

PL: Hva betyr det da, å fordele frikortet?

CJ: Det betyr at du sier fra til Skatteetaten om hvor mye du tror du kommer til å tjene fra hver av dem.

PL: Da må jeg kanskje fordele halvparten på hver da?

CJ: Nei du kan fordele en sum på den ene arbeidsgiveren din og kanskje en større sum på den andre arbeidsgiveren din. Men pass på at du går inn og endrer på summene dersom du tjener mer enn du har fordelt til den ene. For hvis ikke så blir det fort 50 % trekk igjen.

PL: Okei, så kort oppsummert:

* Med frikort kan du tjene inntil 70.000 kroner skattefritt
* Du må fordele frikortet hvis du har flere arbeidsgivere
* Og frikort det ordner og fordeler du på Skatteetaten.no

Da er et nytt voksenpoeng i boks.

*Du har hørt Spleiselaget Podcast: Et samarbeid mellom LO, NHO, Skatteetaten, YS, Unio, KS og Virke.*